Sifundvo 7
Ihlelwe Njani Imihlangano Yetfu?
Emihlanganweni yebuKhristu yasendvulo bekuhlatjelwa, kuthandazwa, kufundvwa imiBhalo kuphindze kucocwe ngayo—kwakungalandzelwa emasiko. (1 Khorinte 14:26) Ungalindzela lokufananako nasemihlangaweni yetfu.
Ticondziso tisekelwe eBhayibhelini futsi tiyasebenta. Ngetimphelasontfo, libandla ngalinye liyahlangana kute lilalele INkhulumo Yelinyenti lesekelwe eBhayibhelini leveta indlela imiBhalo lehlobana ngayo nekuphila kwetfu nesikhatsi lesiphila kuso. Lenkhulumo itsatsa imizuzu lengu-30. Sonkhe siyakhutsatwa kutsi sihambisane nesikhulumi nasifundza liBhayibheli. Ngemuva kwalenkhulumo, kuba neSifundvo Se-Sicongosekulindza, lesitsatsa li-awa. Kuso emalunga elibandla avumelekile kutsi aphendvule nakufundvwa sihloko lesikumagazini lofundvwako we-Sicongosekulindza. Timphendvulo letiniketwa kulomhlangano tisisita kutsi sisebentise sicondziso seliBhayibheli ekuphileni kwetfu. Kufundvwa magazini lofananako emabandleni langetulu kwa-100 000 lasemhlabeni wonkhe.
Siyasitwa kutsi sitfutfukise emakhono etfu ekufundzisa. Siphindze sihlangane nasemkhatsini weliviki kusihlwa kute sibe neluhlelo lolunetincenye letintsatfu. Umhlangano wekucala, Sifundvo SeliBhayibheli Selibandla lesitsatsa imizuzu lengu-30. Kuso kuba nencenye yemibuto netimphendvulo lesisita sicondze timiso temiBhalo netiphrofetho. Ngemuva kwaloko, kulandzela Sikolwa Semsebenti WemaKhristu, sona lesitsatsa imizuzu lengu-30, sicala ngenkhulumo ledzingidvwa netilaleli lemayelana nencenye letsite eBhayibhelini libandla leliyifundze kusenesikhatsi. Bafundzi lababhalisile kulesikolwa babese betfula tinkhulumo letimfisha. Umchubi wesikolwa uyalalelisisa kute akwati kusisita kutsi sitfutfukise emakhono etfu ekufundza newekukhuluma. (1 Thimothi 4:13) Incenye yekugcina nguMhlangano Wemsebenti lotsatsa imizuzu lengu-30. Wona uhlanganisa tinkhulumo, imiboniso kanye nekucocisana, siphindze sifundze nendlela yekufundzisa labanye liBhayibheli.
Kutawukujabulisa kakhulu kutfola imfundvo lesezingeni lelisetulu yeliBhayibheli nawuta kulemihlangano.—Isaya 54:13.
Yini lotayiva emihlanganweni yaboFakazi BaJehova?
Ngumuphi umhlangano longatsandza kuta kuwo kulena lesiba nayo evikini?
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn